Polochordáty

Polochordáty (iné názvy: polostrunovce, polostrunatce, hemichordáty; lat. Hemichordata, Stomochorda, Stomochordata , Prochordata [v užšom zmysle], Branchiotremata, Adelochordata) alebo vnútrožiabrovce (lat. Enteropneusta) v širšom zmysle sú kmeň druhoústovcov. Sú to v systematike, ako sám názov naznačuje, posledné bezchordáty, za nimi už nasledujú chordáty.

Charakteristika 
Sú to vakovité až červovité morské živočíchy drobného i veľkého tela, ktoré je tvorené troma coelomovými oddielmi:
1. Protosóma (epistóm) – je na rozdiel od predchádzajúcich skupín zreteľne vyvinutý, diskovitého alebo žaluďovitého tvaru.
2. Mezosóma (krčný oddiel) – u Pterobranchia nesie ešte ramená s tentakulami (ktoré sú homologické s lofoforom), u Enteropneusta (Balanoglossa) je väčší a má podobu goliera.
3. Metasóma (trupový oddiel) – tvorí, podobne ako u predchádzajúcich skupín, väčšiu časť tela.

Okrem toho majú vnútrožiabrovce niektoré špecifické znaky, ktoré potvrdzujú ich príbuznosť s chordátmi:
 dýchajú žiabrovými štrbinami, ktoré vznikli prederavením steny hltanožiabrového vaku (vzácne môžu druhotne chýbať)
 spevňujúcim systémom je slepý výbežok steny hltanu, ktorý vniká do dutiny epistómu, tzv. notochord, u Enteropneusta (Balanoglossa) je doplnený navyše chrupavčitým ligamentom – tieto útvary už predstavujú náznak spevňovacieho systému chordát

Systematika 
polochordáty (Hemichordata [synonymá pozri vyššie])/vnútrožiabrovce (Enteropneusta) v širšom zmysle:
 rod †Oesia 
 trieda vnútrožiabrovce (Enteropneusta) v užšom zmysle/ žaluďovce (Balanoglossa)  
 trieda planktosféry (Planctosphaeroidea) -  jediný rod planktosféra (Planctosphaera); tento taxón sa alternatívne zaraďuje ako súčasť vnútrožiabrovcov  v užšom zmysle
 trieda krídložiabrovce (Pterobranchia) v širšom zmysle/graptolity v širšom zmysle (Graptolithina v širšom zmysle/Graptolithoidea) - vrátane graptolitov v užšom zmysle

Do roku 2012 sa namiesto triedy krídložiabrovce (Pterobranchia) v širšom zmysle v systémoch uvádzali dve triedy - krídložiabrovce (Pterobranchia) v užšom zmysle a graptolity (Graptolithina) v užšom zmysle.

Iné projekty

Zdroje

Externé odkazy 
 Zoznam žijúcich polochordátov